
Irailaren 1ean eta 2an izango dira  

Lorategia artearen historian gaiari buruzko hitzaldi bi egingo dira ARKABIAn Lola Duránen eskutik

• ‘Digital Floralia' arte digital eta birtualaren nazioarteko aitzindaria den Miguel Chevalier artista frantziarraren erakusketa ikusgarriaren harira egingo dira
• Lehenengoak ‘Lorategia artearen historian: paradisu galdua izatetik paisaia garaikidea izatera' izango du hizpide, eta bigarrenak ‘Lorategia arte multimedian eta digitalean: naturatik algoritmora'      

Vitoria-Gasteiz, 2026ko abuztuak 26.- ARKABIAn ‘Digital Floralia' erakusketa izango da ikusgai urriaren 13ra arte, arte digitalaren eta birtualaren nazioarteko aitzindaria den Miguel Chevalier artista frantziarraren erakusketa ikusgarria. Bere proiektuak irudimenezko landare unibertso batean murgiltzea proposatzen du. Bertan, arteak, zientziak eta teknologiak bat egiten dute, adimen artifizialak, simulazioak eta bizidunaren eraldaketak markatutako garai honetan naturarekin dugun harremana birplanteatzeko. 

Eta, esparru horretan, Vital Fundazioaren kulturgune berriak hitzaldi hauek eskainiko ditu irailaren 1ean eta 2an: ‘Lorategia artearen historian: paradisu galdua izatetik paisaia garaikidea izatera' eta ‘Lorategia arte multimedian eta digitalean: naturatik algoritmora'. Hizlaria Lola Durán izango da, Artearen Historian eta Kultura Bisualean doktorea Madrilgo Unibertsitate Autonomoan, erakusketen komisarioa, historialari eta arte garaikidean espezializatutako arte-kritikaria.

Sarrera doakoa da, baina beharrezkoa da gonbidapena hartzea www.arkabia.eus webgunearen bidez edo aurrez aurre Posta kaleko 13-15 zenbakian duen egoitzan, astelehenetik igandera 11:00etatik 14:00etara eta 17:00etatik 20:00etara (astearteetan itxita). 

09/01. Lorategia artearen historian: paradisu galdua izatetik paisaia garaikidea izatera      
Bere lehenengo hitzaldian, lorategiek garai bakoitzak natura nola ulertu duen islatzen dutela azalduko du adituak. Edenetik eta Egipto faraonikoko lorategietatik Moneteraino eta arte garaikideraino, hitzaldi honek lorategiaren historian zeharreko ibilbidea proposatuko digu, mendebaldeko kulturaren ikur handienetakoa den aldetik. Natura ordenatuko zati bat baino gehiago, lorategia paradisua, babeslekua, ezagutza-lekua, botere-eszenatokia eta giza arimaren metafora izan da. Artearen historiako artelan esanguratsuenetako batzuen bidez, naturari begiratzeko dugun moduak nola eboluzionatu duen erakutsiko die bertaratzen direnei, baita lorategia pinturan atzealde soila izatetik sorkuntza artistikoaren protagonista eta munduarekin dugun harremanaren isla izatera igaro dela ere.

02/09. Lorategia arte multimedian eta digitalean: naturatik algoritmora   
Bigarren hitzordurako, Lola Duránek erakusketarekin lotura estua duen gai bat aukeratu du: zer gertatzen zaio lorategiari naturak teknologiarekin topo egiten duenean? Hitzaldi honek arte garaikidearen proposamen berritzaileenetako batzuetan barrena ibilbide bat egitea proposatzen du, lorategiak espazio fisikoa izateari utzi diola eta murgiltze-ingurunea, interaktiboa eta, batzuetan, erabat birtuala bihurtu dela ezagutzeko. Natura-ostetik adimen artifizialeraino, multimedia instalazioak, errealitate birtuala eta arte sortzailea barne, mundu osoko artistek lorategia klima aldaketari, gizakiaren eta teknologiaren arteko harremanari nahiz planeta bizitzeko modu berriei buruz hausnartzeko nola erabiltzen duten aztertuko du. 

Lola Durán Úcar erakusketen komisarioa izan da Europa, Amerika eta Asiako museo eta erakundeetan, besteak beste, San Fernandoko Arte Ederren Errege Akademian (Madril), Buenos Airesko Arte Ederren Museo Nazionalean, Jordan National Gallery of Fine Arts-en (Aman), Shaanxi Art Museum-en (Txina) eta Palazzo Albergati-n (Bolonia).

Lorategiak, paisaiak eta artearen eta naturaren arteko erlazioak leku garrantzitsua dute bere ikerketan eta praktika kuratorialean. Interes horrek hainbat erakusketa ekarri ditu, hala nola ‘Marc Chagall, Soul Garden’ (Seul, 2018); ‘Memories and Dreams, Miró's Garden’ (Beiqiu Museum of Contemporary Art, Txina, 2022); ‘De arboris perennis. José Manuel Ballester’ (Errege Lorategi Botanikoa, Madril, 2023); ‘La extensión sin término.  Paisajes en la Colección Circa XX’ (IAACC Pablo Serrano, Zaragoza, 2024); eta ’Instante eterno en el jardín’ (Zentro, Madril, 2025). Era berean, ‘Lorategia arte garaikidean’ ikastaroaren egilea da, Guggenheim Bilbao Museorako garatua (2025).

